Reglementări privind măsurile de securitate în şcolile dintr-o serie de state membre ale Uniunii Europene



ABSTRACT


La nivel european, statisticile privind violenţa în instituţiile de învăţământ  prezintă doar forme de „violenţe minore”, dar numărul acestor acte este în creştere. În general, violenţa minoră este etichetată drept „lipsă de disciplină”, dar este important de menţionat faptul că majoritatea cercetărilor în domeniu sugerează că numărul violenţelor minore pot creşte în spirală şi pot genera acte grave de violenţă
.


Conform studiilor UNICEF
, violenţa în şcoală reprezintă "orice formă de manifestare a unor comportamente precum:

· exprimare inadecvată sau jignitoare, cum ar fi: poreclire, tachinare, ironizare, imitare, ameninţare, hărţuire; 

· bruscare, împingere, lovire, rănire; 

· comportament care intră sub incidenţa legii (viol, consum/comercializare de droguri, vandalism - provocarea de stricăciuni cu bună ştiinţă, furt); 

· ofensa adusa statutului/autorităţii cadrului didactic (limbaj sau conduită ireverenţioasă faţă de cadrul didactic); 

· comportament şcolar neadecvat: întârzierea la ore, părăsirea clasei în timpul orei, fumatul în şcoală şi orice alt comportament care contravine flagrant regulamentului şcolar în vigoare". 


În Rezoluţia 1803/2011 a Adunării Parlamentare a Consiliului Europei se solicită adoptarea de măsuri ferme pentru combaterea acestui fenomen, inclusiv aplicarea unor pedepse penale pentru cei ce săvârşesc astfel de fapte. Pedepsele trebuie să fie proporţionale cu gravitatea faptelor, actele de acest tip trebuie analizate de experţi de diferite specialităţi, pentru a se ajunge la o înţelegere complexă a fenomenului, iar procedurile care trebuie aplicate de autorităţile naţionale trebuie să fie eficiente pentru a asigura protecţia şi apărarea vieţii private a copiilor şi tinerilor care urmează o formă de învăţământ
. 

În cazul României, în anul 2009, Direcţia de Ordine Publică din cadrul Inspectoratului General al Poliţiei Române (IGPR) a dispus mai multe măsuri la nivelul unităţilor teritoriale de poliţie, pentru diminuarea riscului infracţional şi victimal în rândurile elevilor şi al personalului didactic.

Din totalul celor 13.555 unităţi de învăţământ preuniversitar existente la nivelul întregii ţări, dintre care 3.539 în mediul urban şi 10.016 în localităţile rurale, 4.748 sunt asigurate cu o singură formă de pază. Astfel, 3.180 de unităţi de învăţământ au asigurată paza proprie, 554 au încheiat contracte cu societăţi specializate, iar 794 de şcoli au optat pentru angajarea lucrătorilor din cadrul poliţiei comunitare. În acelaşi timp, alte 653 de unităţi de învăţământ sunt asigurate cu pază mixtă, adică din pază proprie, respectiv societăţi specializate sau paza din cadrul Poliţiei comunitare. 
De asemenea, 1.703 de unităţi de învăţământ au pază permanentă, 2.167 numai pe timpul orelor de curs, iar la 2.692 de şcoli este asigurată paza după terminarea programului şcolar. Referitor la modul de dotare a şcolilor cu sisteme moderne de supraveghere, acestea sunt instalate în 3.397 unităţi de învăţământ.

măsuri de combatere a violenţei în şcoli la nivelul unor state membre ale uniunii europene


Austria


Implementarea regulamentelor şcolare, precum şi competenţele de aplicare a legislaţiei în domeniul educaţiei şi învăţământului sunt delegate guvernelor landurilor
. O serie de sarcini, inclusiv cele legate de securitatea în şcoli, sunt preluate de către autorităţile landurilor, care îşi desfăşoară activitatea în acest domeniu, şi anume, Consiliului pentru Educaţie. Acesta are două tipuri de structuri: unul funcţionează la nivel de land, iar al doilea la nivel municipal.  

Membrii structurilor prezentate trebuie să includă reprezentanţi ai părinţilor şi profesorilor, care sunt numiţi de către guvernul landului, respectiv de guvernul federal. Ponderea voturilor deţinute de membrii Consiliului depinde de numărul de locuri obţinute de partidele politice în parlamentele landurilor sau care sunt obţinute la nivel municipal. În plus, în aceste structuri pot fi aleşi membri în funcţii consultative - reprezentanţi ai cultelor recunoscute, inspectorii şcolari, jurişti, etc.


Toate şcolile publice, cu excepţia universităţilor, se află sub coordonarea guvernelor landurilor, excepţiile fiind instituţiile de învăţământ cu profil agricol şi silvicultură, aflate sub coordonarea ministerului federal de profil. 


Finanţarea activităţilor şcolare, indiferent de tipul acestora revine, însă, guvernului federal, aspect menţionat şi în Legea privind organizarea şcolilor (1974), cu modificările ulterioare.


Bulgaria


Reforma privind descentralizarea sistemului de învăţământ introdusă de către
guvern în anul 2007 a promovat o autonomie şcolară mai mare şi eficientizarea cheltuielilor, o mai bună adaptare la nevoile comunităţilor locale. În ciuda succeselor iniţiale, au rămas o serie de incertitudini legate de responsabilităţile asumate de şcoli în cadrul comunităţii locale
.


Descentralizarea fiscală şi reforma finanţelor municipale, adoptate în anul 2001, au condus la reorganizarea modului în care autorităţile locale utilizează taxele locale şi oferă servicii publice. 

Delegarea către nivelul local a competenţelor privind utilizarea bugetului învăţământului, introdusă în anul 2008 a condus la creşterea gradului de transparenţă în alocarea fondurilor, asigurându-se că resursele pentru educaţie au fost repartizate şcolilor. Aceste măsuri au fost cuplate cu delegarea substanţială a competenţelor către directorii de şcoli. 


Cu toate acestea, nivelul de participare al părinţilor la luarea deciziilor în instituţiile de învăţământ nu a crescut. Aceştia nu pot influenţa deciziile directorului unităţii de învăţământ în ceea ce priveşte utilizarea bugetului alocat, astfel încât probleme legate de securitatea instituţiei de învăţământ rămâne la latitudinea acestuia.


FINLANDA 

Atentatele teroriste care au avut loc în şcolile din Finlanda (2002, 2008), schimbările profunde din societate şi necesitatea creşterii măsurilor de siguranţă sunt rapid reflectate în materia măsurilor de securitate internă aplicată la nivelul instituţiilor de învăţământ. 


Autorităţile centrale au dezvoltat în ultimii ani o serie de programe, care să conducă la creşterea securităţii în şcolile de toate gradele
. De exemplu, Ministerul afacerilor sociale şi sănătăţii, Consiliul naţional al educaţiei, Ministerul de interne, Ministerul transporturilor şi comunicaţiilor, Ministerul mediului, Ministerul educaţiei şi Institutul naţional pentru sănătate publică vor implementa, până în anul 2014, un program în care fiecare elev va beneficia de un card de securitate, ce va oferi informaţiile necesare pentru evaluarea riscurilor din viaţa de zi cu zi şi va conduce la creşterea calităţii actului de intervenţie în caz de accident. 


Un alt program prevede organizarea de cursuri de calificare la toate nivelurile (poliţie, asistenţă socială, asistenţă medicală, sectorul juridic, educaţie, activităţi pentru tineret), incluzând oferirea de informaţii cu privire la violenţa, sfaturi practice pentru contracararea actelor de violenţă în şcoli, sprijinirea victimelor, cooperarea între autorităţi. Responsabilitatea principală aparţine Ministerului educaţiei, fiind implicate şi Ministerul justiţiei, Ministerul de interne, Ministerul afacerilor sociale şi sănătăţii, Asociaţia autorităţilor locale şi regionale finlandeze, precum şi ONG-uri.

În cadrul altui program, copiii sunt instruiţi cum să se protejeze împotriva potenţialelor abuzuri sexuale, cu sprijinul mass-media şi al site-urilor specializate de pe internet. Predarea acestor cunoştinţe va fi inclusă în formarea de bază a profesorilor şi educatorilor, în curriculum-ul naţional pentru învăţământul gimnazial şi în educaţia timpurie a copiilor. Materialele de informare sunt distribuite la nivel naţional de către personal specializat, părinţi/tutori şi de alte persoane implicate în educarea copiilor. Responsabilitatea principală aparţine Ministerul afacerilor sociale şi sănătăţii, fiind implicate Ministerul educaţiei, Ministerul transporturilor şi comunicaţiilor, precum şi alte structuri.

Programele de creştere a securităţii în şcoli, aplicate de toate autorităţile locale şi regionale, fac parte din politica generală de securitate a ţării, care este gestionată şi finanţată de guvern. 

Autorităţile locale sunt obligate să ia, printre altele, următoarele măsuri:


- să desemneze o persoană responsabilă cu securitatea instituţiilor de învăţământ;


- să implementeze un sistem de management integrat în domeniu, să stabilească entităţile care desfăşoară activităţi preventive sau de intervenţie în domeniu, precum şi sursele de finanţare;


- să asigure funcţionarea unor structuri care să realizeze cartografierea riscurilor, gestionarea crizelor, armonizarea practicilor de colaborare între instituţiile cu atribuţii în domeniu, etc;


- să propună modificarea politicilor guvernamentale.


Franţa


Şcolile elementare publice nu au statut de instituţie publică. În consecinţă nu au nici personalitate juridică şi nici autonomie financiară.


Amenajarea şi întreţinerea localurilor şcolare (clădiri, mobilă, materiale) şi a spaţiilor exterioare intră în competenţa municipalităţilor, care trebuie să respecte o serie de proceduri pentru respectarea normelor
.


Pe de altă parte, directorul şi cadrele didactice (şi agenţii comunali în timpul orelor de masă şi al internatului) asigură supravegherea elevilor, fiind obligaţi să semnaleze orice problemă şi de a lua măsurile necesare în caz de pericol.


Instituţia şcolară publică răspunde de elevii care îi sunt încredinţaţi, nu numai în incinta şcolii, dar şi în exteriorul acesteia, în cursul activităţilor organizate de şcoală, indiferent de caracterul obligatoriu sau facultativ al acestora (Codul educaţiei, art. L 911-4).


Circulara 97-178 din 18 septembrie 1997 privind supravegherea şi securitatea elevilor în grădiniţe şi şcoli elementare publice - stabileşte obligaţia instituţiei şcolare sau a serviciului municipal de supraveghere a copiilor/elevilor. 

Obligaţia de supraveghere a elevilor se exercită într-o manieră efectivă şi vigilentă pe toată durata programului şcolar, respectiv pe întreaga durată pe care elevul este încredinţat instituţiei şcolare. Supravegherea este continuă, indiferent de activitatea efectuată şi locul de exercitare a acesteia
. Securitatea elevilor se asigură fie de cadrele didactice, fie de persoane externe cărora li se încredinţează un grup de elevi.


Supravegherea transporturilor şcolare intră în responsabilitatea Consiliului general. Instituţia şcolară nu are competenţă în acest domeniu. Primarul răspunde de asigurarea securităţii pe căile publice, îndeosebi a zonelor de staţionare a autobuzelor şcolare.


Decretul 95-260 din 8 martie 1995 reglementează condiţiile în care se efectuează controlul clădirilor şcolare. Prevederile acestuia se referă la rolul cadrelor didactice şi al directorului în supravegherea localurilor şcolare, la rolul primarului şi al comisiei de securitate în acţiunile de prevenire a incendiilor. 

Surse de finanţare - Finanţarea şcolilor elementare publice se realizează din mai multe surse: comuna, statul, părinţii elevilor, casa şcolilor, cooperativa şcolară.


Comuna este proprietara localurilor şcolilor şi asigură construcţia, reconstrucţia, extinderea, reparaţiile capitale, echipamentul şi funcţionarea acestora (art. L 212-4 din Codul Educaţiei). Modul tradiţional de gestionare a şcolilor este cel al guvernării directe municipale: finanţarea se asigură din bugetul comunal care furnizează mijloacele materiale. Creditele sunt în întregime gestionate la nivelul comunei; primarul este ordonatorul de credite, iar contabilul este casierul municipal.


Germania

Cadrul de bază pentru finanţarea educaţiei şi învăţământului este bugetul anual stabilit în acest scop la nivel federal, de land şi la nivel local. Finanţarea diferitelor activităţi specifice diferă de la o regiune la alta.


Modalităţile de finanţare pentru sistemul de învăţământ public sunt rezultatul proceselor decizionale din cadrul sistemului politic şi administrativ, în care diverse forme de cheltuieli publice pentru educaţie sunt repartizate între federaţie, land şi autorităţile locale, în funcţie de politica adoptată în domeniul educaţiei şi de cerinţele obiective. Structurile responsabile pentru finanţare sunt guvernul federal, cele ale landurilor şi organele de conducere ale municipalităţilor. Deciziile privind finanţarea învăţământului sunt luate la toate cele trei niveluri, dar peste 90% din fonduri sunt asigurate de land şi autorităţile locale
.


Costurile legate de salarii sunt suportate de la bugetele landurilor, profesorii şi educatorii fiind angajaţii structurilor acestora, cu excepţia cadrelor didactice care îşi desfăşoară activitatea în şcolile private. Finanţarea celorlalte activităţi, inclusiv cele legate de securitatea actului de învăţământ se realizează de la bugetul municipalităţilor, structurile de conducere ale acestora reprezentând şi factorul decizional. Ca şi în cazul transportului elevilor, care este reglementat de fiecare autoritate locală în parte, subvenţiile pentru implementarea unor măsuri de securitate în şcoli sunt subvenţionate de la bugetul landurilor. 

GRECIA

Deciziile privind finanţarea activităţilor desfăşurate la nivelul şcolilor de stat se iau la nivelul structurilor locale alese.

ITALIA

Legislaţia Italiei cuprinde o serie de acte care reglementează problema analizată: Decretul nr. 567/1998, Legea 295/1997 sau Decretul 249/1998. 


Acţiunea guvernului s-a realizat în domeniul programei de învăţământ, în special în ceea ce priveşte educaţia prin mijloace audio-vizuale, organizarea de cursuri de mediere, comunicare, literatură şi istorie. Toate programele sunt finanţate de la bugetul de stat. 

În Italia, în mod similar situaţiei din Olanda, Norvegia, Suedia şi Marea Britanie, învăţământul primar este finanţat din două surse, bugetul de stat şi cel local. Fondurile private sunt utilizate de autorităţile locale pentru finanţarea unor activităţi auxiliare, necesare activităţii de învăţământ
. 

Toate şcolile publice de stat se află în subordinea Ministerului educaţiei, iar programele desfăşurate de municipalităţi sunt finanţate din resurse locale.

În contextul crizei economice actuale, finanţarea activităţilor educative de la bugetul de stat a fost redusă cu circa 3 miliarde de euro, în perioada 2009-2011. 

MAREA BRITANIE


Adoptarea Legii privind combaterea criminalităţii şi a dezordinii (1998) a condus la apropierea autorităţilor locale şi a structurilor de poliţie pentru a conlucra   într-un efort concertat în vederea reducerii criminalităţii şi a actelor de dezordine, inclusiv la nivelul instituţiilor de învăţământ. Prin lege, în toate districtele au fost puse bazele unor parteneriate pentru a identifica, prioritiza şi rezolva o serie de probleme, cum ar fi cele legate de droguri, criminalitate, problemele tineretului, tulburarea ordinii publice sau asigurarea calităţii viaţii. Toate activităţile desfăşurate sunt finanţate de la bugetul de stat.

 
Astfel, la nivelul unei structuri administrative pot fi desfăşurate activităţi cum ar fi: colectarea şi distribuirea de date, informaţii şi detalii cu privire la cele mai bune practici în domeniul securităţii, organizarea de reţele de voluntari pentru prevenirea criminalităţii, achiziţionarea de echipamente de protecţie, alocarea de personal specializat pentru protecţia instituţiilor de învăţământ, organizarea de seminarii şi activităţi practice pentru tineri, care să conducă la diminuarea pericolelor din şcoli, etc
. 


Tipul de program este ales de autorităţile locale, în funcţie de specificul zonei respective
. Autorităţile locale au competenţe în a restricţiona, de exemplu, accesul pe drumurile publice din apropierea unităţilor şcolare, în interesul unui învăţământ sigur.


Spania

Responsabilitatea pentru organizarea şi administrarea sistemului de învăţământ al ţării este împărţită de guvernul federal şi de cele regionale, acestea din urmă având ca sarcină principală administrarea unităţilor educative
.

Cheltuielile şcolilor publice sunt suportate de la bugetul de stat, doar o mică parte provenind de la bugetele comunităţilor locale.  


Legea privind dreptul la educaţie (1985), cu modificările ulterioare, precum şi Decretul Regal privind responsabilitatea studenţilor (1995) reglementează ordinea şi disciplina în instituţiile de învăţământ, menţionând o serie de sancţiuni pentru încălcarea prevederilor legale.

 
Legea educaţiei (1990) a introdus o serie de măsuri în domeniul securităţii şcolare, cum ar fi înfiinţarea în fiecare unitate de învăţământ a unei comisii formate din membrii comunităţii locale – profesori, elevi, părinţi – care să aibă ca sarcină prevenirea actelor antisociale.
 
Principala responsabilitate în domeniul securităţii şcolare revine guvernelor regiunilor. Toate programele adoptate în regiunile Spaniei sunt finanţate de la bugetele locale, dar nu sunt menţionate sursele de finanţare pentru angajarea unor firme specializate de asigurare a ordinii sau pentru instalarea unor dispozitive specifice de supraveghere/înregistrare.   

Ungaria


Administrarea domeniului de educaţie publică se face în mod descentralizat, iar responsabilităţile sunt împărţite între mai mulţi actori. Pe orizontală, responsabilitatea la nivel naţional, este împărţită între Ministerul educaţiei şi culturii şi alte ministere, iar pe verticală, responsabilitatea este partajată între structuri naţionale, regionale şi locale
.

Influenţa nivelului regional este mai degrabă slab, dar domeniul de aplicare al responsabilităţilor locale este unul foarte larg.

În sistemul descentralizat de administrare a învăţământului din Ungaria, independenţa şcolilor este mare, deciziile fiind luate de administratori (majoritatea şcolilor fiind în subordinea administraţiei locale). Finanţarea şcolilor depinde de gradul de performanţă al acesteia, tipul de şcoală şi mărimea localităţii. Peste 60% din cheltuieli sunt finanţate de la bugetul de stat, dar mărimea bugetelor locale variază în funcţie de dezvoltarea regiunilor şi de aceea o serie de cheltuieli ale instituţiilor de învăţământ pot rămâne neacoperite. 


La nivel local, majoritatea deciziilor cu privire la învăţământul de stat se iau de către reprezentanţii consiliilor alese de cetăţeni, inclusiv aplicarea de măsuri pentru sporirea securităţii în şcoli.

